Document ID: 32007R1337

ΚΑΝΟΝΙΣΜΌΣ (ΕΚ) αριθ. 1337/2007 ΤΗΣ ΕΠΙΤΡΟΠΉΣ
της 15ης Νοεμβρίου 2007
για τροποποίηση του κανονισμού (ΕΚ) αριθ. 992/95 του Συμβουλίου όσον αφορά τις κοινοτικές δασμολογικές ποσοστώσεις για ορισμένα προϊόντα αλιείας καταγωγής Νορβηγίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 992/95 του Συμβουλίου, της 10ης Απριλίου 1995, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα γεωργίας και αλιείας, καταγωγής Νορβηγίας (1), και ιδίως το άρθρο 5 παράγραφος 1 στοιχείο β),
Εκτιμώντας τα ακόλουθα:
(1)
Η συμμετοχή της Βουλγαρίας και της Ρουμανίας στον Ευρωπαϊκό Οικονομικό Χώρο συμφωνήθηκε με τη συμφωνία διεύρυνσης του ΕΟΧ, η οποία υπεγράφη μεταξύ της Ευρωπαϊκής Κοινότητας και των κρατών μελών της, της Ισλανδίας, του Λιχτενστάιν και της Νορβηγίας και των αιτουσών χωρών στις 25 Ιουλίου 2007.
(2)
Εν αναμονή της ολοκλήρωσης των διαδικασιών που απαιτούνται για τη θέσπιση της συμφωνίας διεύρυνσης του ΕΟΧ του 2007, συνήφθη συμφωνία υπό μορφήν ανταλλαγής επιστολών η οποία προβλέπει την προσωρινή εφαρμογή της συμφωνίας διεύρυνσης του ΕΟΧ. Η εν λόγω συμφωνία εγκρίθηκε με την απόφαση 2007/566/ΕΚ του Συμβουλίου, της 23ης Ιουλίου 2007, για την υπογραφή και την προσωρινή εφαρμογή της συμφωνίας σχετικά με τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο και τεσσάρων σχετικών συμφωνιών (2).
(3)
Η συμφωνία διεύρυνσης του ΕΟΧ προβλέπει ένα πρόσθετο πρωτόκολλο της συμφωνίας ελευθέρων συναλλαγών ΕΚ-Νορβηγίας του 1973. Το πρόσθετο αυτό πρωτόκολλο προβλέπει νέες ετήσιες δασμολογικές ποσοστώσεις άνευ δασμών και αλλαγές των υφισταμένων ετήσιων δασμολογικών ποσοστώσεων άνευ δασμών κατά την εισαγωγή στην Κοινότητα ορισμένων ψαριών και προϊόντων αλιείας καταγωγής Νορβηγίας.
(4)
Για να εφαρμοστούν οι νέες και τροποποιημένες δασμολογικές ποσοστώσεις που προβλέπονται στο πρόσθετο πρωτόκολλο, πρέπει να τροποποιηθεί ο κανονισμός (ΕΚ) αριθ. 992/95.
(5)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (3) προβλέπει ένα σύστημα διαχείρισης των δασμολογικών ποσοστώσεων οι οποίες πρόκειται να χρησιμοποιηθούν με βάση τη χρονολογική σειρά των ημερομηνιών αποδοχής των διασαφήσεων. Για λόγους απλούστευσης, το ίδιο σύστημα θα πρέπει να εφαρμόζεται για τις δασμολογικές ποσοστώσεις που προβλέπονται στον κανονισμό (ΕΚ) αριθ. 992/95.
(6)
Ορισμένες δασμολογικές ποσοστώσεις που προβλέπονται στο πρόσθετο πρωτόκολλο δεν πρέπει σε πρώτη φάση να θεωρηθούν κρίσιμες κατά την έννοια του άρθρου 308γ του κανονισμού (ΕΟΚ) αριθ. 2454/93. Επομένως, το άρθρο 308γ παράγραφοι 2 και 3 του εν λόγω κανονισμού δεν πρέπει να εφαρμόζεται για τις εν λόγω δασμολογικές ποσοστώσεις.
(7)
Σύμφωνα με το πρόσθετο πρωτόκολλο, οι όγκοι των δασμολογικών ποσοστώσεων για το έτος 2007 δεν πρέπει να μειωθούν ανάλογα με το τμήμα του εν λόγω έτους που έχει παρέλθει πριν από την εφαρμογή των δασμολογικών ποσοστώσεων, ενώ οι όγκοι των δασμολογικών ποσοστώσεων για το έτος 2009 πρέπει να μειωθούν ανάλογα με το τμήμα του 2009 κατά το οποίο δεν εφαρμόζονται δασμολογικές ποσοστώσεις.
(8)
Σύμφωνα με την απόφαση 2007/566/ΕΚ, οι νέες δασμολογικές ποσοστώσεις και οι αλλαγές των υφισταμένων δασμολογικών ποσοστώσεων πρέπει να εφαρμόζονται από την 1η Σεπτεμβρίου 2007. Συνεπώς, ο παρών κανονισμός είναι σκόπιμο να εφαρμόζεται από την ίδια ημερομηνία και να αρχίσει να ισχύει αμέσως.
(9)
Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 992/95 τροποποιείται ως εξής:
1.
Το άρθρο 2 αντικαθίσταται από το ακόλουθο κείμενο:
«Άρθρο 2
Οι δασμολογικές ποσοστώσεις με αύξοντες αριθμούς 09.0745 και 09.0758 που αναφέρονται στο παράρτημα Ι δεν ισχύουν για την περίοδο από 1ης Ιανουαρίου έως 31 Δεκεμβρίου 2008.»
2.
Το άρθρο 3 αντικαθίσταται από το ακόλουθο κείμενο:
«Άρθρο 3
Η διαχείριση των δασμολογικών ποσοστώσεων που καθορίζονται στον παρόντα κανονισμό πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Ωστόσο, το άρθρο 308γ παράγραφοι 2 και 3 του κανονισμού (ΕΟΚ) αριθ. 2454/93 δεν εφαρμόζεται για τις δασμολογικές ποσοστώσεις με αύξοντες αριθμούς 09.0850, 09.0851, 09.0852, 09.0854, 09.0855 και 09.0856».
3.
Τα παραρτήματα Ι και II τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Σεπτεμβρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Νοεμβρίου 2007.

Labels: 3
18
6